|  |
| --- |
| **Kontor**  Effektivisering  **Dato**  13. november 2017  **J nr.** 7003-0065  /aslen |

**Godkendt referat af møde i Styregruppen for Tværgående Test og Implementering.**Onsdag den 11. oktober 2017 kl. 15.00-16.30, SDFE mødelok. 0.4

**Til stede**

Søren Reeberg Nielsen (SDFE) formand, Morten Nordahl Møller (SDFE), Georg Jensen (SDFE), Jesper Nørgaard Andersen (GST), Per Gade (DIGST), Peter Henriksen (DIGST), Sanne Mi Poulsen (KOMBIT), Peter Tranto Bräuner (ATP), Søren Rude (SKAT), Tine Garbers (KL), *deltog som suppleant for Troels R Rasmussen*, Henrik Grønbæk (KL/KOMBIT), Stine Kern Licht (SDFE), Georg Bergeton Larsen (SDFE), Asbjørn Lenbroch (SDFE) – *referent*

**I øvrigt deltog:** Olav Christiansen (Commentor) deltog under punkt 4.

**Afbud:** Carsten Grage (CPR), Michael Silau (ERST)

**Dagsorden**

1. Godkendelse af dagsorden (B)
2. Godkendelse af referat (B)
3. Status på integrationstest (B)
4. Status på Prøveimplementering (O)
5. Finansiering af uensartet registreringstid (B)
6. Fælles risiko- og emneregister (O)
7. Status på filudtræk (B)
8. Orientering om øvrige aktiviteter (O)
9. Evt.

**Referat**

1. **Godkendelse af dagsorden (B)**  
   Søren Reeberg Nielsen (SDFE) indledte med at gøre rede for, at der siden seneste møde i styregruppen har været afholdt møde i Grunddatabestyrelsen, hvor der blev vedtaget en revideret tidsplan (scenarie 2a) for implementering af GD1/GD2. Ifølge den reviderede plan implementeres GD2 i foråret 2018 og GD1 i foråret 2019. Det afklares aktuelt, om dele af matriklen kan implementeres foråret 2018 (scenarie 2b). Den reviderede tidsplan ændrer ikke ved rammerne for styregruppens arbejde.   
     
   Det blev bemærket, at styregruppen gerne vil modtage de aktuelle tidsplansscenarier (fremsendt efter mødet).   
     
   Søren Reeberg Nielsen oplyste, at Olav Christiansen fra Commentor, der er konsulent på Prøveimplementeringen, deltager under punkt 4.

Der var ikke yderligere bemærkninger til dagsordenen.

1. **Godkendelse af referat (B)**

Der var ikke bemærkninger til referatet.

1. **Status på integrationstest (B)**Stine Kern Licht (SDFE) præsenterede status på testaktiviteterne. For snitfladetesten er alle testcases gennemført, mens enkelte ikke gennemføres pga. manglende relevans. For integrationstesten er der samlet gennemført 81 % af testcases.  
     
   Adressesporet har 73 % testcases godkendt. Alle testcases for Geodanmark bygning er nu gennemført. Der er på baggrund af testen defineret yderligere 3 testcases.

Ejendomssporet har 92% godkendte testcases. Der har været rigtig god fremdrift i perioden kun afbrudt af perioder med kø på DAR replikering. Test af BBR Bygning og teknisk anlæg er tæt på at være afsluttet. De udestående testcases testes i uge 42 og 43.

Test af CPR er tilføjet i overblikket, selv om dette ikke er en del af integrationstesten. Testen er påbegyndt med snitflade mod CPR og bærer præg af, at der er tale om en nyudviklet funktionalitet, hvor der er ting, der skal rettes på CPR-siden.  
  
Søren Reeberg Nielsen bemærkede, at når man kigger ned over integrationstesten, kan det konstateres, at man er man tæt på at være igennem, og at registrene hænger forretningsmæssigt sammen. Dermed er programmet tæt på at nå en meget vigtig milepæl.   
  
Det blev ligeledes bemærket, at testrapporten for uge 42 springes over på grund af efterårsferien.  
  
Styregruppen tog status for test til efterretning.

1. **Status på Prøveimplementering (O)**Olav Christiansen (Commentor) deltog under punktet.

Georg Bergeton Larsen (SDFE) indledte med at gøre overordnet rede for, hvilke aktiviteter der ligger i prøveimplementeringen.

Prøveimplementeringen kommer til at blive styret som et projekt og er kendetegnet ved, at det i forløbet ikke er muligt at lave replanlægning ved at bytte om på rækkefølgen af aktiviteter. Under prøveimplementeringen testes tidsestimater for aktiviteterne.

Olav Christiansen (Commentor) præsenterede eksempel på lukkevindue og svømmebanediagrammer med de enkelte opgaver. I prøveimplementeringen er det programlederne, der træffer beslutning om stop/start af de enkelte lukkevinduer. I den rigtige implementering vil dette være en repræsentant for styregruppen.

Værktøjet JIRA vil blive brugt til at understøtte prøveimplementeringen, herunder anvendelse af Kanban Boards for de enkelte aktiviteter, som ligeledes er brugt med succes i Integrationstesten. Der vil i prøveimplementeringsperioden være daglige møder med aktørerne.

Der er i planlægningen fokuseret på hovedopgaver, mens registrene selv skal have styr på detaljerne på operationelt niveau. Den overordnede plan blev fremlagt på statusmøde for prøveimplementeringen den 10. oktober. Planen vil blive justeret ud fra sidste indmeldinger og efterhånden, som der er fremdrift.

Under prøveimplementeringen vil der blive lavet en ugentlig statusrapport, hvor der vil kunne sættes flueben ved de enkelte aktiviteter, der er gennemført. Statusrapporten vil blive udsendt.

Der var følgende bemærkninger til status på prøveimplementeringen:

* Da det ikke er muligt at bytte om på aktiviteter i prøveimplementeringen, vil de planlagte aktiviteter fortsætte, selv om alle skridt ikke måtte blive gennemført i det enkelte lukkevindue. På denne måde fastholdes målsætningen om at etablere et datasæt til brug for anvendertesten.
* Der vil være løbende erfaringsopsamling i forhold til behov for justeringer og evaluering af de enkelte processer og aktørernes opgaver.
* Relevansen af at deltage i de daglige møder skal løbende vurderes i forhold til de aktiviteter, som aktørerne er involveret i. Erfaringen fra testprojektet viser, at flere deltagere har flexet ind og ud i forhold til relevans, og at mange har deltaget for at have føling med, hvad der foregår uden nødvendigvis at have en konkret opgave på det pågældende møde.
* Der er behov for at blive skarpe på governance, herunder hvordan involveringen af projektlederne for registerprojekterne sker.
* Erfaringsmæssigt har Connectivity taget lang tid at få etableret. Der bør derfor være fokus på dette forud for prøveimplementeringen.
* Det er en risiko, at der ikke er indlagt tid til gentest i planen, og generelt har planen en høj risiko. Der kan blive behov for at gentage aktiviteter.
* Der er ikke lagt buffer ind til at gentage aktiviteter, da opdraget har været at lave en plan inden for den eksisterende ramme.
* Den todelte implementering skal afspejles i prøveimplementeringsplanen, men der holdes samtidig fast i en ”samlet prøveimplementering”, da der er behov for at afprøve alle elementer af idriftsættelsen.
* Prøveimplementeringen starter op den 1. november. Specifikt skal interimløsninger for Matriklen være klar den 6. november og DAR data skal være klar til at starte indlæsning på test06 den 30. oktober.

Søren Reeberg Nielsen (SDFE) samlede op og konkluderede, at styregruppen har fået en god indføring i plan for og forberedelser til prøveimplementeringen. Programledelsen har samtidig fået en række gode input til, hvad der kræver opmærksomhed og skal adresseres. Herunder governance og styringssetup, samt erfaringsopsamling.

Styregruppen tog orienteringen til efterretning.

1. **Finansiering af uensartet registreringstid (B)**

Morten Nordahl Møller (SDFE) præsenterede punktet.

Der har været god fremdrift i arbejdet med ændringerne til håndtering af uensartet implementering af registreringstid. Ændringerne har omfattet Ejerfortegnelsens applikation og tværgående services, samt Ejendomsskat og Ejendomsbidrag hos KOMBIT. Det samlede beløb for ændringerne udgør kr. 524.242 før moms. Grunddatabestyrelsen vil blive anmodet om at finansiere dette beløb

Det blev bemærket, at der er behov for en bredere diskussion af, hvordan finansiering af fremtidige behov og afvigelser prioriteres.

Søren Reeberg Nielsen (SDFE) bemærkede til dette, at styregruppen i det aktuelle tilfælde forholder sig til det forløb, der har været, og hvor TI styregruppen tidligere har truffet beslutning om at gennemføre nogle tiltag, idet håndtering af registreringstid er vigtigt. I forhold til den forrige sag vedr. testmiljø var der ikke enighed om sagen i styregruppen, og der blev derfor lagt en beslutning op til Grunddatabestyrelsen.   
  
Per Gade (DIGST) bemærkede, at det er Grunddatabestyrelsen der i sidste ende beslutter, hvad der er nødvendigt at finansiere.   
  
Med disse bemærkninger fulgte styregruppen indstillingen.

1. **Fælles risiko- og emneregister (O)**

Asbjørn Lenbroch (SDFE) præsenterede punktet. Risikobilledet er revideret med udgangspunkt i tidsplanen, der blev vedtaget på GDB mødet den 29. september. De væsentligste justeringer er:

* Risici 34 og 35vedr. risici ved, at det tidligere udkast til revideret implementeringsplan løb frem til Frozen Zone og opererede med implementering af Ejerfortegnelsen hen over sommerferien, er lukket.
* Risikoværdien vedr. gennemførsel af prøveimplementeringen (risiko 31) er fastholdt, da der er en stram tidsplan for gennemførsel uden mulighed for at bytte om på aktiviteter.
* Der er tilføjet en risiko (risiko 37) vedr. det forhold, at prøveimplementeringen skal håndtere todelt implementering, og at GD1\_GD2 implementering nu er afhængig af DAR interimløsning.
* Risiko 11 vedr. behov for modelændringer har fået en højere værdi for sandsynlighed, da der nu er større risiko for, at der opstår behov for modelændringer i programperioden.
* Der er oprettet en risiko (risiko 39) vedr. mulige ekstraudgifter ved opsplitning af implementeringen, som det ikke har været muligt at identificere i den korte periode, der var til rådighed.

Der var følgende bemærkninger til risikobilledet:

* Styregruppen og registre bør inddrages i en drøftelse af, hvordan idriftsættelsen af GD1 sikres bedst muligt i foråret 2019 med det scenarie, der er vedtaget.
* Det bør undersøges nærmere, om der er risikoelementer knyttet til den delte implementering.
* Integrationstesten har ikke omfattet volumen, der afspejler en kommende driftssituation. Det bør tilføjes som en risiko, at datafordeleren kan håndtere skalering og volumen/stress ud over det, der testes i anvendertestforløbet.
* Den igangværende produktionsmodningsproces med CPR kan udgøre en risiko.
* Risiko 39 vil kunne reduceres, hvis forudsætningerne for de omkostninger, der er meldt ind i forbindelse med revidering af tidsplanen, gennemgås.

Med disse bemærkninger tog styregruppen status for Risici og emner til efterretning.

1. **Status på filudtræk (B)**

Georg Jensen (SDFE) præsenterede punktet.   
  
Der er ved at blive konfigureret filudtræk på datafordeleren og anvenderne ser løbende på de udtræk, der kan laves. Det kan konstateres, at der er et gab mellem de udtræk, der kan laves, og de behov, der er hos anvenderne. Behov for og udvikling af filudtræk er kommet relativt sent ind i forløbet, og der vil blive lavet et samlet opsamlingsheat i forhold til de ændringsønsker, der er identificeret hos anvenderne.   
  
Der bedes om, at registrene giver tilsagn til, at de laver DLS ændringer, der dækker anvenderes behov for fildownload.

Der var følgende bemærkninger:

* E-nettet, ATP, CPR og CVR vil gerne nikke til konfigurationerne.
* De DLS ændringer, som måtte komme som følge af ændrede specifikationer, følger de sædvanlige procedurer.
* Der er beskrevet et specifikt forhold vedr. tilgængelighed af BBR, som skal justeres.

Med disse bemærkninger fulgte styregruppen indstillingen, således at den tog den faseopdelte tilgang til etablering af filudtræk til efterretning og godkendte, at der startes en proces med GD1/GD2 registrene med henblik på at lukke det umiddelbare gab mellem anvenderbehov og specifikationer af filudtrækstjenester.

1. **Orientering om øvrige aktiviteter (uden bilag)**Morten Nordahl Møller (SDFE) orienterede om:  
   1. **Finansiering af testmiljøer til prøveimplementering**  
      Sagen blev behandlet på Grunddatabestyrelsens møde den 29. september 2017, og det blev besluttet, at udgifter til etablering af testmiljøer til prøveimplementering afholdes af registrene selv. Grunddatabestyrelsens pulje betaler KOMBITS udgifter i forhold til at etablere landsdækkende testmiljø. *(i henhold til den beslutning, der fremgår af referat fra mødet i Grunddatabestyrelsen).*
   2. **Anvendertest**  
      Der er udarbejdet og udsendt en drejebog, der beskriver de opgaver, anvenderne har i forbindelse med anvendertest. Bemærkninger til planen kan fremsendes til testprojektet. Kombit (E&E) er gået i gang med at teste og har set på udstillingsservices og hændelser.
2. **Evt.**Søren Reeberg Nielsen (SDFE) opsummerede mødet og den reviderede plan for GD1/GD2 implementeringen, der betyder, at GD2 sættes i drift og dernæst GD1 efter en forholdsvis lang pause.   
     
   Det er programledelsens hensigt snarest muligt sammen med hovedaktørerne at tage fat på den øvelse, der består i at finde ud af, hvad det er for en type test, der skal ske, før GD1 registrene sættes i drift efter ”pausen”.

Søren oplyste, at det er sidste gang Stine deltager i styregruppemødet, da Stine har fået nyt job i Digitaliseringsstyrelsen. Søren takkede Stine for indsatsen.

Endelig oplyste Søren, at GD1/GD2 går ind i en ny fase med afslutning af Integrationstestforløbet, og bl.a. I det lys vil SDFE overveje om der er behov for en justering af setup og rollefordeling i SDFE.

Der blev efterlyst information fra seneste møde i Grunddatabestyrelsen, så alle styregruppemedlemmer har det samme informationsniveau.  
  
Per Gade (DIGST) bemærkede til dette, at målsætningen er, at der skal være en hurtigere udmelding mellem de forskellige fora. I forhold til den aktuelle situation, hvor der skal vedtages en ny tidsplan, har der været behov for en mere stram proces i forhold til at få tingene på plads, før udsendelse af referat fra mødet.

Næste møde i TI styregruppen er den 13. november.